Predkladacia správa

	Ministerstvo obrany SR predkladá na rokovanie vlády SR iniciatívny materiál „Návrh na súhlas s presunom finančných prostriedkov medzi programami a zmenou záväzných ukazovateľov štátneho rozpočtu rozpočtovej kapitoly Ministerstva obrany SR v roku 2003 v zmysle § 10 zákona č. 303/1995 Z. z. o rozpočtových pravidlách v znení neskorších predpisov“.

V súlade s uznesením vlády SR č. 56 z 29. januára 2003 a uznesením NR SR č. 166 zo 6. februára 2003 bola na 2. mimoriadnom rokovaní kolégia ministra obrany Slovenskej republiky 8. februára 2003 prijatá úloha na prerozdelenie finančných prostriedkov súvisiacich so zabezpečením pokrytia výdavkov prípravy, výcviku, vyslania a pôsobenia vojenskej jednotky radiačnej, chemickej a biologickej ochrany ozbrojených síl SR na Blízky východ. 

	Z dôvodu nevyhnutnosti zabezpečenia uvedenej prioritnej úlohy rezortu ministerstva obrany je potrebné prerozdeliť prostriedky medzi šiestimi programami, čo bude mať vplyv aj na zmenu záväzných ukazovateľov štátneho rozpočtu rozpočtovej kapitoly Ministerstva obrany SR. Prerozdelením prostriedkov dôjde k zníženiu bežných výdavkov (600) o 90 506,5 tis. Sk a ich presun do kapitálových výdavkov (700). V hlavnej kategórii (600) bežné výdavky sa znížia bežné transfery (640) o sumu 186 640 tis. Sk, z ktorých sa 90 506,5 tis. Sk použije na zvýšenie kapitálových výdavkov a suma 96 133,5 tis. Sk sa použije v kategórii 630 – Tovary a ďalšie služby.

Navrhovanou úpravou nedôjde v roku 2003 k zmene objemu prostriedkov v rozpočtovej kapitole Ministerstva obrany SR, keďže vyslanie jednotky do Perzského zálivu je plne kryté z prostriedkov schválených pre rozpočtovú kapitolu MO SR na rok 2003. Finančné zabezpečenie vyslania tejto jednotky si preto vyžaduje vykonanie presunov prostriedkov medzi jednotlivými programami programového rozpočtovania.

	Predkladaný návrh nemá dopad na štátny rozpočet, zamestnanosť a na stav životného prostredia. Taktiež nemá dopad na realizáciu Dlhodobého plánu štruktúry a rozvoja ozbrojených síl Slovenskej republiky – Model 2010.

	Materiál je predkladaný v súlade s § 10 ods.10 zákona NR SR č. 303/1995 Z. z. o rozpočtových pravidlách v znení neskorších predpisov po predchádzajúcom súhlasnom stanovisku Ministerstva financií Slovenskej republiky. K predmetnému materiálu bolo vykonané medzirezortné pripomienkové konanie a materiál je predkladaný bez rozporov.